Alex Ahrendtsen

Alex Ahrendtsen (født 14. februar 1967 i Kolding) er en dansk politiker, oversætter, forfatter og forlægger. Han blev valgt til Odense Byråd i november 2005 og var viceborgmester i perioden 2006-2009. I 2011 blev han valgt til Folketinget for Dansk Folkeparti.

Baggrund 
Ahrendtsen blev født den 14. februar 1967 i Kolding som søn af tømrer og entreprenørformand Henning Ahrendtsen og korrespondent Marianne Ahrendtsen.

Han er cand.mag. i dansk, litteratur, religion og oldgræsk fra Odense Universitet i 1989-1996.

Forlægger og forfatter 
Alex Ahrendtsen stiftede Forlaget Lysias i 2002. Forlaget fungerer primært som underleverandør til andre forlag i Danmark og udlandet. Alex Ahrendtsen udfører selv opgaver inden for forlagsgrafik, oversættelse, redaktion og korrektur.

Som forfatter og udgiver har Alex Ahrendtsen udgivet seks bøger:

 Indsigt eller fordom: Missionen i litteraturen fra Aakjær til Høeg. Lohse, 1997, 
 Martin A. Hansen og Indre Mission (af Martin A. Hansen). Odense Universitetsforlag, 1997, 
 Den danske ligevægt. Frihedsbrevet, 2002
 Danmark: Fortællinger ved kornmod. Lysias, 2003, 
 Når danskere bøjer af: Islamiseringen af Odense. Trykkefrihedsselskabets Bibliotek, 2009, 
 Rindal. Kampen mod kultureliten og velfærdsstaten. Grønningen 1, 2023, 

Især Når danskere bøjer af: Islamiseringen af Odense fik stor opmærksomhed ved udgivelsen. Politikeren Naser Khader kaldte i sin anmeldelse bogen "en hybrid mellem en politisk selvbiografi, nogle personlige erindringer – og en debatbog om islamiseringen i den fynske hovedstad". Khader fremhæver Ahrendtsens villighed til at bringe emnet islamisering til diskussion som bogens styrke, mens fremstillingens svaghed er forfatterens manglende sondring mellem muslimer og islamister eller fundamentalister.

Bogen blev anmeldt godt i bl.a. Jyllands-Posten, hvor Denis Nørmark gav den fire stjerner med følgende konklusion: "Det er ikke en bog, der vil gøre den i forvejen kontroversielle viceborgmester mere populær blandt de navngivne byrådsmedlemmer, journalister, embedsmænd og kulturfolk, der hænges til tørre undervejs, men det er en bog, som netop de burde læse."

Politisk karriere 
Ahrendtsen meldte sig ind i Dansk Folkeparti i 1998.

Som politiker beskriver Alex Ahrendtsen sig i bogen Når danskere bøjer af: Islamiseringen af Odense som "følelsesstyret", hvilket ifølge Naser Khader "unægteligt danner associationer til Geert Wilders' svulstige ordvalg og bastante udmeldinger om Islam".

Ved kommunalvalget i november 2005 opnåede Alex Ahrendtsen 1.441 personlige stemmer, hvilket sikrede ham en nøgleposition i de afgørende forhandlinger på valgnatten. Resultatet blev, at Alex Ahrendtsen pegede på den konservative kandidat Jan Boye som ny borgmester, mens han selv blev viceborgmester på borgerlige stemmer. Dermed gennemførtes et "systemskifte" i Odense Kommune efter 68 års socialdemokratisk styre i byen.

Ved kommunalvalget den 17. november 2009 opnåede Alex Ahrendtsen 2.444 personlige stemmer og fik følge i byrådet af endnu en kandidat fra Dansk Folkeparti, Pernille Bendixen.

Ved Folketingsvalget den 15. september 2011 opnåede Alex Ahrendtsen valg til Folketinget med 2.462 personlige stemmer. Under valgkampen lagde Alex Ahrendtsen en meget omdiskuteret valgvideo på nettet, hvor en ældre dame bliver overfaldet af en indvandrer i Vollsmose. Bl.a. kaldte
den konservative folketingskandidat, Vivi Kier, valgvideoen for usmagelig.

Ahrendtsen blev genvalgt til Folketinget ved valget i 2015 med 4.996 personlige stemmer og igen ved valget i 2019 med 2.656.

Politiske poster 
 Medlem af Demokratikommissionen, 2019-2020
 Formand for Odense Teater, 2017-2020
 Folketingsmedlem. Kultur- og skoleordfører, 2015-
 Folketingsmedlem. Kultur- og undervisningsordfører, 2011-2015
 Byrådsmedlem, Børn- og ungeudvalget, Odense Byråd, 2016-2017
 Byrådsmedlem, By- og kulturudvalget, Odense Byråd, 2014-2016
 Byrådsmedlem, Ældre- og Handicapudvalget, Odense Byråd, 2010-2013
 Næstformand, Vandcenter Syd, Odense Kommune 2010-2013
 Byrådsmedlem, Børn- og Ungeudvalget, Odense Byråd, 2006-2009
 Viceborgmester, Odense Byråd, 2006-2009
 Bestyrelsesmedlem af Odense Bys Kunstfond, 2006-2009
 Bestyrelsesmedlem af Odense Kommunes Bevillingsnævn, 2006-2009
 Bestyrelsesmedlem af Odense Handicapråd, 2006-2009
 Rådsmedlem af DCISM, Danish Centre for International Studies and Human Rights 2003
 Amtsformand på Fyn for Dansk Folkeparti 2002-2004

Referencer

Eksterne henvisninger 

 Politisk hjemmeside: www.aahr.dk 

Medlemmer af Odense Byråd
Forlæggere fra Danmark
Faglitterære forfattere fra Danmark
Viceborgmestre fra Dansk Folkeparti
Nuværende folketingsmedlemmer fra Dansk Folkeparti
Folketingsmedlemmer i 2010'erne
Dansksprogede forfattere fra Danmark